Saichent tuit cil qui verront ces presentes lettres que, de les discordes qui estoient entre les nobles barons Jehan, conte de Bourgoigne et signour de Salins, d’une part, et Willame, conte de Vianne, d’autre, des chestiaux, des fiés et d’autres quereles, il est concordé entre aus, par le consoil des proudomes, desdites quereles en tel maniere que touz li puis de Saint-Corniere, où lidit Jehans a fait fermeté, demoure par ladite concorde adit Jehan et à ses hoirs, à touzjoursmais; et lidiz Willames li a quitté et outroié à bone foy quanque il reclamoit ou devoit reclamer pour luy ou les suens, fors que tantque se lidiz Willames, cuens de Vianne, ou ses genz avoient aucune chose ou pendant doudit puy, ne pour fié ne pour demenure, lidiz Jehans ou suy hoirs la puent conquerre par achat, ou par don, ou par eschange, à regart de quatre chevaliers que soient mis des doues parties pour concorder les descordes, c’est à savoir de Hombert de Monnet, Jehan de Pusiez, Haymon de Poloingney, dit Juene, et Jacons de La Tours, chevaliers, ou par les dous soverains qui y sunt mis par dessus, c’est à savoir mons. Amé, signour de Monfacon, et Thiebaut, signour de Nuefchestel, ou à regart de ces que y saront mis en leu de ceus, se de ces defailloit. Et assiment lidiz Willames a quitté adit Jehan et à ses hoirs quanque il devoit ou pooit reclamer ou puy et ou pendant dou puy où lidiz Jehans a fait fermeté, que on apele Garde-Chemin, assis entre Montuin et Laons; et tel droit et tel chalonge com lidiz Willames havoit et devoit avoir ou fié de Chestelvilain et ou val de Serous et en Mongifon, quitte assiment adit Jehan et à ses hoirs. Et lidiz Jehans, cuens de Bourgoigne et sires de Salins, a quitté et outroié adit Willame et à ses hoirs le fié de Monnet, qui estoit de la baronie de Salins, et lidiz Willames le doit tenir ligement doudit Jehan et de ses hoirs. Et après, lidiz Jehans a doné et outroié adit Willame et es suens quanque lidiz Jehans et li suens havoient et devoient avoir ou puy de Pymont, que lidiz Willames doit tenir ligement doudit Jehan, et lidiz Jehans li doit garantir contre toutes genz. Et se lidiz Jehans ou ses genz avoient acunes choses ou pendant doudit puy, et lidiz Willames les vuet conquerre, il les puet et doit avoir et conquerre, par don ou par achat, ou par eschange, à regart des devantdiz quatre chevaliers, ou [d]es par dessus devant nommez ou [de] ces qui pour lour y saroient mis. Et lidiz Jehans a doné assiment adit Willame et à ses hoirs, en fié et en chasement, cenz livrées de terre à estevenens, que doivent estre assises à regart des devantdiz quatre chevaliers ou [d]es par dessus. Après, lidiz Jehans et lidiz Willames ont promis li uns à l’autre, par lour soirement, que il ne faront novel chestel ou val de Lons, dois or en avant, dois ledit chestel de Garde-Chemin jusque à Valnantois, et dois le chestel de Saint-Corniere jusque à Chilley et dois Chillié jusque à Revigney; et ont promis, par lour soirement, que il ne fermeront ne laisseront fermer, à lour pooir, le puis des Cordes dessus Conlige. Et se autres quereles sorgeoient entre lesdiz Jehans et Willame ou entre lour genz, que Dex ne doint, elles ne doivent estre revangiés d’une part ne d’autre, mais doivent estre acordées par les quatre devantdiz chevaliers, ou par les par dessus, ou par ces que y saront mis pour lour, et toutes les autres quereles que sunt entre lour doux et entre lour genz et lour homes, que ne sunt cy nommés. Et par ceste pais et par cestes covenances lidiz Willames est entré ligement en l’omaige adit Jehan, par ansi com il et suy devancier l’avoient esté, et a recogneu les fié liges que sont cy nommé. Après, lidiz Jehans et Willames ont promis, par lour soirement, à assurier et fiancier ceste pais et cestes covenances à regart des devantdiz quatre chevaliers, ou des par dessus, ou de ces que y saroient mis pour lour. En tesmoignaige desquex choses, nos, devantdiz Willames, cuens de Vianne, avons mis nostre seal en ces presentes lettres. Ce fut fait en l’an de l’incarnacion Nostre Signour qui corroit par mil CC et cinquante et trois, ou mois de octovre.